remissie van jacoppe coppens van eenen dootslage
karele etc. doen condt allen luden nu ende naemaels wesende dat wij
hebben ontfangen die oitmoedige suppleatie van jacop mertens alias
coppens huysman geseten ende woenechtich tot ghierle onder
onse lant van turnhout/ inhoudende hoe dat hij in jannuario
lestleden ten versuecke van synen knape die tot hem suppliant
seyde meester ic sien daer een duve schiet nae die duve/
gescoten heeft nae een bos duve met eender bussen oft colvenerijne
die saet op eens zyns gebuermans coolen dijen hij nyet
geraect en heeft/ maer een cloct is gevlogen oft
gesprongen omversielic doer desselfs syne gebuermans dore
die gesloten was/ ende heeft een jonck kindeken geraect
achter op zynen rugge boven syn eyndeken d'welc kindeken
ontrrent zesse oft zeven jaren oudt was geheeten peterken
proest symoenss ende als hij wiste dat het kindeken gequetst
ende geraect was es hij ter stont gereden met eenen
peerde tot herentals om eenen surgijn /ende meester gevonden
te crijgen den welcken hij nyet en vont bynnen der stat
mits den welcken hij van daer gereden is soe nerstelyc
als hij conste nae turnhout daer hij eenen surgyn ende
meester gevonden heeft geheeten meester reynier/ dien
hij met hem gebracht heeft die t'selve kindeken begonst
te meesteren. nyet te min is binnen cortten daigen
daernae van levenden live ter doot gecomen/ ende hoe wel
den suppliant tvoers ongeval zeere herttelyc leet is/ ende
onnoeselycken bijcomen is/ daeraf een $rienden ende partijen
voldaen hebbende/ ende dat hij anderssins tot goeten name
staet ende altyt gestaen heeft/ daerenboven partijen teenemale
voldaen ende te vreden heeft gestelt/ nyet te min en
soude de voorschreven suppliant binnen desen ons lande nyet
dorven blyven ende frequenteren/ ten waere dat hem
vanden voers ongevalle ende dootslage onse gracie verleent
ende gedaen wordde ons om die zelve gracie ende onse
oepene brieven daerop zeere oitmoedelijk biddende/ soo eest dat
wij desen aengesien geneycht wesende ter beden vander
suppliant ende hem genaede voor rigeure van rechte willende
prefereren den voors jacoppe inden gevalle als boven
hebben geremitteert vergheven ende quijt gesconden/ remitteren
vergeven ende schelden quyte $uijt sunderlinger gracien
mits desen onsen brieve dongeval ende den dootslach boven
verclairt ende alle offense criminele ende corporele
daerinne hij ter causen van dien mach zijn gevallen oft tegens
ons ende der justiecien mach hebben mesbruyct ende mesdaen
ende hebben hem gerestitueert tot zynen goeden name ende
fame ende allen zynen goeden onverbuert zynde
inder vuegen ende gelijc hij was vore die toecompst vanden
selven dootslage imponererende hyer op een eeuwich
geswich ende $$$ende onsen procureur generael drosset
van brabant schouteth van turnhoudt ende allen anderen
onse ende smaelre heeren officieren dieneren ende richteren
satisfactie nochtans gedaen der partijen geinteresseerde
soo verre die nyet gedaen en zij/ ende enige daer
soe stae cunlyc alleenlyc/ behoudelyc dat die suppliant
tvoers ongeval ende dootslach sal gehouden zyn tegen
ons te beteren ende daer voer te betaelene amende civile
nae gelegentheyt vanden stuck ende faculteyt van
*{rand}:endehieraf $$$
zijnen goeden/ ende tot dien ene redelycke costen van
iustitien soo verre enige daerom gedaen zijn oft wordden
al ter arbitraigen ende taxatien van onsen lieven ende
getrouwe cancelieren ende luden van onsen rade in brabant die
wij daer toe commiteren bij dese/ ontbieden daerom
ende bevelen den selven onsen cancelier ende luden van
onsen rade/ dat voor hen geroepen die ghene die daer
bij behoren geroepen te zyne zy procederen wel
ende deughdelyck ter verificatien ende inter$$men
van desen onsen brieve ende totter arbitragen ende
ende taxacien vanden voersc amende civile ende costen/ ende
dat gedaen ende die voers amende civile ende costen betaelt
in handen vanden ghenen dijen dat behoort/sy onsen procureur
generael drosset van brabant schoutet van turnhout/ ende
alle andere onse ende der smaelre heeren richteren iusticien
officieren ende ondersaten van onsen voers lande van brabant
tegenwoirdige ende toecomende dyen dat aengaen sal moegen
ofte henne stedehoudende/ ende een iegelijck van hen besundere soe
hem toebehooren sal/ doen laten ende gedoegen den voers
suppliant van dese onser tegewoordiger gracie quytscheldinge
ende remissie ende van alle den inhouden van desen inder
vuegen ende manieren voor verclaert rustelyc vredelyc
volcomelyck ende eeuwelyc genyeten ende gebruycken
sonder hem te doemen oft te laten geschieden nu noch in
toecomende tijden eenich stoot hynder oft letsel in lyve
noch in goede ter contrarien in eeniger manieren
mair in dien zijn lijf oft enighe van zijnen onverbeurden
goeden daerom zyn oft naemaels waren gevangen, gearresteert
belet oft becommert dat zij die stellen ende setten oft doen
stellen ende setten testont ende sonder vertreck tot geheele
ende volcomender del$$vanden/ want ons alsoo gelieft
ende ten teynde dat dit vast goet ende gestadich, blyve
tot eeuwigen dagen/ soe hebben wij hyer aen doen hangen
ons zegel vanden welcken die keijser ons heere ende
grootvader ende wij gebruyckt hebben duerende onser
minoriteyt/ behoudelyc onsen rechte in anderen
dingen ende anderen hueren rechte in allen/ gegeven
in onser stat van brussel inde maent van meye
int jair onse heeren duysent vyfhondert ende zeventhien
ende van ons rycken tweeste/ aldus stont gescreven
boven opte plycke byden coninck ende geteekent
hoe haive ende noch visa
gecollommeert ende bevonden
$$ doende metten originale
bij mijn
$ turtel $$$